Diari Oficial de la Generalitat Valenciana


Sumari del DOGV 7374, del 03-10-2014 (2014/8891)

RESOLUCIÓ de 8 de setembre de 2014, de la Direcció General d'Obres Públiques, Projectes Urbans i Habitatge, relativa a la implementació a la Comunitat Valenciana de l'informe d'avaluació de l'edifici a partir de l'informe de conservació i del certificat energètic de l'edifici.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7374

Data del DOGV
:   03-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/8891


Data del document
:   08-09-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * legislació
    * aïllament de l'edifici
    * construcció urbana
    * ajuda a la construcció
    * habitatge
    * seguretat dels edificis

RESOLUCIÓ de 8 de setembre de 2014, de la Direcció General d'Obres Públiques, Projectes Urbans i Habitatge, relativa a la implementació a la Comunitat Valenciana de l'informe d'avaluació de l'edifici a partir de l'informe de conservació i del certificat energètic de l'edifici. [2014/8891]  
La Llei 8/2013, de 26 de juny, de Rehabilitació, Regeneració i Renovació Urbanes, establix, en les condicions i els casos regulats en esta llei, l'obligació de disposar d'un informe d'avaluació de l'edifici que haurà de quedar registrat en l'òrgan corresponent de cada comunitat autònoma.  
Esta Llei 8/2013 establix, així mateix, que quan la normativa municipal o autonòmica haja regulat ja un informe d'inspecció tècnica que avalue l'estat de conservació i les condicions bàsiques d'accessibilitat de l'edifici, este informe d'inspecció tècnica podrà complementar-se amb el certificat d'eficiència energètica, i tindrà els mateixos efectes que l'informe d'avaluació de l'edifici (IAE) regulat en esta llei.  
  
A la Comunitat Valenciana, la Generalitat ha regulat l'informe de conservació de l'edifici (ICE), a través del Decret 81/2006, de 9 de juny, del Consell, posteriorment desplegat en el marc del Reglament de Rehabilitació aprovat pel Decret 76/2007, del Consell, modificat pel Decret 189/2009, de 23 d'octubre, del Consell, pel qual s'aprova el Reglament de Rehabilitació d'Edificis i Vivendes, amb les modificacions introduïdes pel Decret 43/2011, de 29 d'abril, del Consell.  
  
Així mateix, la recentment publicada Llei 5/2014, de 25 de juliol, de la Generalitat, d'Ordenació del Territori, Urbanisme i Paisatge de la Comunitat Valenciana, disposa, en l'article 180, que els propietaris de tota edificació catalogada o d'antiguitat superior a 50 anys i aquells que pretenguen acollir-se a ajudes públiques, amb motiu d'escometre obres de conservació, accessibilitat universal o eficiència energètica, hauran de promoure, almenys cada 10 anys, la realització d'un informe d'avaluació.  
Atesa l'existència a la Comunitat Valenciana d'un marc normatiu anterior que preveu l'informe de l'estat de conservació de l'edifici (ICE), la incorporació a este del certificat d'eficiència energètica, regulat en el Reial Decret 235/2013, de 5 d'abril, satisfà en el nostre àmbit autonòmic les prescripcions de la Llei 8/2013 estatal, relatives a l'informe d'avaluació de l'edifici.  
Per tot el que s'ha exposat anteriorment, tenint en compte el que disposa el Decret 19/2012, de 7 de desembre, del president de la Generalitat, modificat pel Decret 3/2013, de 14 de juny, pel qual es determinen les conselleries en què s'organitza l'Administració de la Generalitat; les facultats conferides pel Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient; el Decret 189/2009, de 23 d'octubre, del Consell, pel qual s'aprova el vigent Reglament de Rehabilitació d'Edificis i Vivendes, amb les modificacions introduïdes pel Decret 43/2011, de 29 d'abril, del Consell; la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de normativa d'obligatòria i pertinent aplicació, resolc:  
  
  
Únic  
La incorporació del certificat d'eficiència energètica regulat en el Reial Decret 235/2013, de 5 d'abril, pel qual s'aprova el procediment bàsic per a la certificació energètica dels edificis a l'informe de conservació de l'edifici, regulat en el Decret 81/2006, de 9 de juny, del Consell, de Desplegament de les Mesures i Ajudes Financeres a la Rehabilitació d'Edificis i Vivendes i del Programa Restaure de la Generalitat, desplegat en el marc del Reglament de Rehabilitació aprovat pel Decret 76/2007, de 18 de maig, del Consell, modificat pel Decret 189/2009, de 23 d'octubre, del Consell, pel qual s'aprova el Reglament de Rehabilitació d'Edificis i Vivendes, amb les modificacions introduïdes pel Decret 43/2011, de 29 d'abril, del Consell, serà equivalent a tots els efectes a la Comunitat Valenciana a l'informe d'avaluació de l'edifici, regulat en la Llei 8/2013, de 26 de juny, de Rehabilitació, Regeneració i Renovació Urbana, i passarà a denominar-se IAE.CV.  
  
  
Contra esta resolució, que no esgota la via administrativa, es pot interposar un recurs d'alçada davant del secretari autonòmic d'Infraestructures, Territori i Medi Ambient, en el termini d'un mes comptador des de l'endemà de la recepció d'esta resolució, d'acord amb el que establixen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Comú.  
Tot això, sense perjuí que puga exercitar qualsevol altre recurs que considere oportú.  
  
València, 8 de setembre de 2014.- El director general d'Obres Públiques, Projectes Urbans i Habitatge: Vicente Dómine Redondo.